Diari Oficial de la Generalitat Valenciana


Sumari del DOGV 2846, del 11-10-1996 (1996/839519)

DECRET 175/1996, de 2 d'octubre, del Govern Valencià, pel qual es crea la Comissió de Seguiment de l'Acord Valencià per l'Ocupació i la Formació (AVOF).
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/10/02/175/dof/vci/html**

### Dades del document

Número de DOGV
:   2846

Data del DOGV
:   11-10-1996

Secció del DOGV
:   DISPOSICIONS GENERALS

Número del document
:   1996/839519


Data del document
:   02-10-1996

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 175/1996, de 2 d'octubre, del Govern Valencià, pel qual es crea la Comissió de Seguiment de l'Acord Valencià per l'Ocupació i la Formació (AVOF).   
Les dificultats que travessa el mercat de treball valencià, el procés d'integració europea, intensificat en la tercera fase de la Unió Europea, i el procés de globalització de l'economia, imposen importants reptes als sectors productius valencians els quals caldrà afrontar d'una forma conjunta i coordinada.  
L'Acord Valencià per l'Ocupació i la Formació (AVOF) defineix un conjunt d'actuacions per a disminuir les elevades taxes de desocupació existents, millorar la qualificació dels recursos humans i incrementar la competitivitat del sistema productiu valencià, mantenint al mateix temps un elevat grau de cohesió social.  
L'acord aconseguit al voltant de l'AVOF entre la Confederació Interprovincial d'Empresaris de la Regió Valenciana (CIERVAL), la Confederació Empresarial de la Petita i Mitjana Empresa Valenciana (CEPIMEV), la Unió General de Treballadors del País Valencià (UGT-PV), Comissions Obreres del País Valencià (CC OO-PV) i el Govern Valencià palesa no sols la voluntat de la Generalitat Valenciana de recollir les aportacions dels diferents agents econòmics i socials, sinó també l'interès de les organitzacions més representatives d'empresaris i treballadors d'implicar-se en la definició de les prioritats de la política autonòmica. D'aquesta manera s'aconsegueix que les mesures acordades tinguen el suficient suport social i es facilita en conseqüència la màxima difusió del contingut de l'acord.  
L'esmentat acord entre la Generalitat Valenciana i els principals agents econòmics i socials en matèria d'ocupació i formació implica necessàriament l'establiment de mecanismes de control i seguiment de les corresponents actuacions previstes. Després del compromís obtingut, cal, per tant, continuar el diàleg mantingut al llarg de l'elaboració de l'AVOF mitjançant la creació de la Comissió de Seguiment, com instrument al servei de les parts per a desenvolupar els continguts d'aquest acord. Al mateix temps, aquesta comissió permetrà mantenir línies de diàleg permanent amb els agents econòmics i socials amb la finalitat de tractar aquells afers que siguen necessaris per al rellançament de l'activitat productiva i la creació d'ocupació.  
Per tot això, a proposta del conseller d'Economia i Hisenda i amb la deliberació prèvia del Govern Valencià, en la reunió del dia 2 d'octubre de 1996,  
DECRETE  
Article 1  
La participació prevista en l'Acord Valencià per l'Ocupació i la Formació dels agents econòmics firmants es durà a terme per mitjà de la Comissió de Seguiment de l'AVOF.  
La Comissió es regirà pel que disposa el capítol II del títol II de la Llei de Règim Jurídic de les Administracions Públiques i del Procediment Administratiu Comú.  
Article 2  
La Comissió de Seguiment de l'AVOF estarà composta per sis membres en representació del Govern Valencià, tres en representació de la UGT-PV, tres en representació de CC.OO-PV, quatre en representació de la CIERVAL i dos en representació de la CEPIMEV.  
Article 3  
1. El Govern Valencià estarà representat pel conseller d'Economia i Hisenda com a president de la Comissió, el director general d'Economia, el director general de Pressupostos i Tresor, el director general de Formació i Inserció Professional, el director general de Treball i el director general d'Indústria i Energia. A més, el president de la Comissió podrà convocar aquelles persones que, pels seus coneixements o càrrecs, puguen fer aportacions a la Comissió.  
2. Els representants de les organitzacions sindicals i empresarials seran designats per aquestes d'acord amb les vies que estatutàriament tingueren previstes.  
Article 4  
La Comissió de Seguiment de l'AVOF es reunirà, amb convocatòria prèvia del president, almenys una vegada a l'any, amb l'antelació suficient perquè les seues propostes puguen ser incloses en l'avantprojecte de pressupostos de la Generalitat Valenciana i quan ho sol·licite raonablement alguna de les parts que la componen.  
La convocatòria, junt amb l'ordre del dia de cada reunió, haurà de ser notificada als membres de la Comissió amb una antelació mínima de quaranta-vuit hores, llevat casos d'urgència.  
Article 5  
Els distints departaments de la Generalitat Valenciana posaran a disposició de la Comissió de Seguiment de l'AVOF qualsevol informació que siga necessària per al desenvolupament de les seues funcions, a requeriment del president.  
Article 6  
Serà secretari de la Comissió de Seguiment de l'AVOF, amb veu i sense vot, el cap del Servei d'Anàlisi, Avaluació i Programació Econòmica de la Direcció General d'Economia de la Conselleria d'Economia i Hisenda.  
Article 7  
El conseller d'Economia i Hisenda donarà compte al Govern Valencià de la tasca desenvolupada per la Comissió de Seguiment de l'AVOF i les seues comissions delegades.  
DISPOSICIó DEROGATòRIA  
És derogat el Decret 222/1994, de 8 de novembre, del Govern Valencià, pel qual es crea la Comissió de Seguiment del PEV-3 (1994-99).  
DISPOSICIONS FINALS  
Primera  
S'autoritza el conseller d'Economia i Hisenda per a dictar les disposicions que siguen necessàries per al desplegament i l'aplicació d'aquest decret.  
Segona  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 2 de octubre de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI